               EURÓPSKA KOMISIA
            V Bruseli20. 12. 2017
            COM(2017) 799 final
            Odporúčanie
            ROZHODNUTIE RADY
            o poverení začať rokovania o dohode medzi Európskou úniou a Tureckou republikou o výmene osobných údajov medzi Agentúrou Európskej únie pre spoluprácu v oblasti presadzovania práva (Europol) a tureckými príslušnými orgánmi na boj proti závažnej trestnej činnosti a terorizmu

               DÔVODOVÁ SPRÁVA

               1.KONTEXT ODPORÚČANIA

               V globalizovanom svete, v ktorom závažná trestná činnosť a terorizmus majú v čoraz väčšej miere nadnárodný a rôznorodý charakter, by orgány presadzovania práva mali byť plne vybavené na účely spolupráce s externými partnermi s cieľom zaistiť bezpečnosť svojich občanov. Z tohto dôvodu by Europol mal mať možnosť vymieňať si osobné údaje s orgánmi presadzovania práva v tretích krajinách v rozsahu potrebnom na plnenie svojich úloh.

               Od nadobudnutia účinnosti nariadenia 2016/794 dňa 1. mája 2017
                  1
                a podľa zmluvy je Komisia zodpovedná za vedenie rokovaní v mene Únie s tretími krajinami o medzinárodných dohodách o výmene osobných údajov s Europolom. Europol môže pre potreby vykonávania svojich úloh nadviazať a udržiavať spoluprácu s externými partnermi na základe pracovných a administratívnych dohôd, ktoré samy osebe nemôžu predstavovať právny základ na výmenu osobných údajov.

               Pri zohľadnení politickej stratégie, ako je vytýčená v Európskom programe v oblasti bezpečnosti
                  2
               , v záveroch Rady
                  3
                a v globálnej stratégii
                  4
               , operačných potrieb orgánov presadzovania práva v celej EÚ a potenciálnych prínosov užšej spolupráce v tejto oblasti sa Komisia domnieva, že treba v krátkom čase začať rokovania s ôsmimi krajinami, ako sa uvádza v 11. správe o pokroku pri budovaní účinnej a skutočnej bezpečnostnej únie
                  5
               .

               Komisia uskutočnila svoje posúdenie prioritných krajín, pričom zohľadnila operačné potreby Europolu. V Stratégii Europolu na roky 2016 – 2020 sa oblasť Stredozemia určuje za prioritu pre posilnené partnerstvá
                  6
               . Vo vonkajšej stratégii Europolu na roky 2017 – 2020 sa takisto zdôrazňuje potreba užšej spolupráce medzi Europolom a krajinami Blízkeho východu a severnej Afriky (MENA) v dôsledku súčasných teroristických hrozieb a výziev súvisiacich s migráciou
                  7
               .

               Toto odporúčanie sa osobitne týka rokovaní s Tureckom, hoci spoluprácu s ktoroukoľvek krajinou treba vnímať v kontexte regiónu ako celku. Súčasná nestabilita v regióne, a najmä situácia v Sýrii a Iraku, predstavuje pre EÚ významnú dlhodobú bezpečnostnú hrozbu, ktorú treba naliehavo riešiť. Toto sa týka tak účinného boja proti terorizmu a súvisiacej organizovanej trestnej činnosti
                  8
               , ako aj čelenia výzvam súvisiacim s migráciou, ako je napomáhanie neregulárnej migrácii a obchodovanie s ľuďmi. Turecko takisto ukázalo svoj záujem spolupracovať s orgánmi EÚ na presadzovanie práva v oblasti boja proti terorizmu, najmä prostredníctvom spoločnej odbornej prípravy, ktorú organizuje CEPOL. Spolupráca s miestnymi orgánmi presadzovania práva je na riešenie týchto výziev nevyhnutná.

               Súčasná spolupráca Europolu s Tureckom je založená na Dohode o strategickej spolupráci, ktorá bola uzavretá v roku 2004
                  9
               . Táto dohoda uľahčuje spoluprácu pri výmene strategických a technických informácií v oblasti spoločného záujmu
                  10
               , skúseností pri presadzovaní práva, ako aj právnych predpisov, príručiek, technickej literatúry a iných materiálov týkajúcich sa presadzovania práva a odbornej prípravy. V spoločnom akčnom pláne EÚ a Turecka z novembra 2015 sa dohodlo na zintenzívnení spolupráce s Europolom prostredníctvom nasadenia tureckého styčného dôstojníka. Europol a Turecko podpísali 21. marca 2016 dohodu o spolupráci, ktorou sa umožní posilnená spoluprácu. V dôsledku toho bol v máji 2016 vyslaný do Europolu styčný dôstojník zastupujúci tureckú vnútroštátnu políciu, čo viedlo k určitému pozitívnemu vývoju a nadviazaniu kontaktov. Tieto dohody však neoprávňujú na výmenu údajov, ktoré sa vzťahujú na identifikované osoby alebo identifikovateľné osoby
                  11
               .

               Politický kontext

               Turecko je pre Európsku úniu kľúčovým partnerom. Od roku 1964, kedy ho s EÚ spojila dohoda o pridružení, sa spolupráca s Tureckom zvýšila. Európska rada v decembri 1999 udelila Turecku štatút kandidátskej krajiny a v októbri 2005 sa začali prístupové rokovania. Prehĺbenie spolupráce s Europolom je dôležité v kontexte splnenia všetkých zostávajúcich kritérií uvedených v pláne liberalizácie vízového režimu
                  12
               . Na samite EÚ a Turecka, ktorý sa konal 29. novembra 2015, sa dohodlo na rozšírení a zintenzívnení politického dialógu vo všetkých oblastiach, a to aj v oblasti zahraničnej a bezpečnostnej politiky, migrácie a boja proti terorizmu.

               Turecko a EÚ opätovne potvrdili svoje odhodlanie bojovať proti hrozbe, ktorú predstavujú Dá’iš a zahraniční teroristickí bojovníci, ako aj hrozbe, ktorú vytvorila a aj naďalej predstavuje PKK, ktorú EÚ označila za teroristickú organizáciu. V dialógu EÚ s Tureckom o boji proti terorizmu v júni 2016 sa obidve strany dohodli, že preskúmajú spôsoby ako posilniť spoluprácu, pokiaľ ide o výmenu informácií, presadzovanie práva a justičnú spoluprácu, a to aj v oblasti deportácií súvisiacich s terorizmom a financovania terorizmu. Záujem zlepšiť spoluprácu v oblasti výmeny informácií bol zopakovaný počas dialógu EÚ s Tureckom o boji proti terorizmu v novembri 2017 a plánuje sa seminár na vysokej úrovni v Europole o spolupráci v oblasti boja proti terorizmu a obchodovania so zbraňami.

               Turecko a EÚ takisto opätovne zdôraznili svoj záväzok spolupracovať pri ďalšom presadzovaní medzinárodného úsilia, ako je Globálne fórum pre boj proti terorizmu (GCTF), Globálna koalícia na boj proti ISIL/Dá’iš a Finančná akčná skupina (FATF)
                  13
               .

               Spolupráca v oblasti migrácie sa zintenzívnila na základe spoločného akčného plánu aktivovaného na samite EÚ a Turecka, ktorý sa konal 29. novembra 2015, a vo vyhlásení EÚ a Turecka z 18. marca 2016 s cieľom ukončiť neregulárnu migráciu z Turecka do EÚ, a to v plnom súlade s normami EÚ a medzinárodnými normami. Vyhlásením EÚ a Turecka sa dosiahli hmatateľné výsledky, a to aj napriek náročným okolnostiam. Počet neoprávnených prekročení hraníc sa od aktivácie vyhlásenia naďalej výrazne znižuje a zastavili sa straty na životoch.

               Operačné potreby

               Z údajov uvedených v hodnotení hrozieb závažnej a organizovanej trestnej činnosti (SOCTA) 2017
                  14
                a v správe EÚ o situácii a trendoch v oblasti terorizmu (TE-SAT) 2017
                  15
               , z uvedených diskusií, ako aj – okrem iného – z poznatkov interného experta Europolu vyplýva, že spolupráca s Tureckom je potrebná najmä na riešenie týchto javov trestnej činnosti:

               Terorizmus: Nedávne teroristické útoky poukazujú na teroristické hrozby, ktorým čelia Turecko aj EÚ. Islamistický terorizmus, najmä Dá’iš, ale aj al-Káida, predstavuje spoločnú hrozbu. Pokiaľ ide o zahraničných teroristických bojovníkov, Turecko je hlavným tranzitným uzlom pre cestu do Sýrie a Iraku a návrat odtiaľ. Turecko a EÚ opätovne potvrdili svoj záväzok zastaviť tento tok. Turecké orgány vyvinuli v tomto smere značné úsilie, ale zdôraznili význam získavania informácií o podozrivých cestujúcich vopred. Nedávne incidenty takisto ukázali, že nedostatočná, oneskorená alebo nekoordinovaná výmena informácií by mohla zadržaným cestujúcim umožniť, aby sa neodhalení vrátili do Európy.

               Okrem toho, zatiaľ čo Strana kurdských pracujúcich (PKK) bola posúdená ako malá hrozba pre Európu, EÚ uznala vážnu hrozbu, ktorú predstavuje pre Turecko. EÚ označila PKK za teroristickú organizáciu.

               Výmenou operačných informácií sa budú podporovať spoločné činnosti v boji proti tejto teroristickej hrozbe, čo bude zahŕňať aj riešenie získavania finančných prostriedkov, propagandy a náboru v rámci EÚ.

               Prevádzačstvo migrantov: Prevádzači využívajú Turecko na prevádzanie migrantov z Ázie, Afriky a Stredného východu do Európy. Neregulárni migranti sa dostávajú do Turecka cez východné turecké pozemné hranice s Iránom, Irakom a Sýriou a tiež cez vzdušné hranice, najmä prostredníctvom letiska v Istanbule. Istanbul sám osebe je strediskom pre neregulárnych migrantov ešte pred tým, ako sa dostanú buď k pozemným hraniciam s Bulharskom a Gréckom, alebo na egejské pobrežie.

               Od vyhlásenia EÚ a Turecka 18. marca 2016 zostal počet neregulárnych prekročení hraníc z Turecka do Grécka výrazne znížený. Napriek hliadkovaniu, ktoré turecké orgány vykonávajú v pobrežných, pozemných a letiskových oblastiach, ako aj systematickému zachytávaniu neregulárnych migrantov, organizované siete prevádzačov stále fungujú aj naďalej. Spôsoby prevádzačstva sa neustále menia a ich trasy sa ďalej diverzifikujú.

               Turecké úrady vynaložili značné úsilie pri rozkladaní zločineckých skupín a vďaka informáciám poskytnutým členskými štátmi EÚ prijali účinné opatrenia voči plavidlám, ktoré používajú nelegálni prevádzači. Existuje však jasná potreba ďalej posilňovať kapacitu na vyšetrovanie a trestné stíhanie, ako aj operačnú spoluprácu s členskými štátmi EÚ.

               Napriek zlepšeniam, ktoré sa dosiahli pri vytváraní rámca na boj proti obchodovaniu s ľuďmi, migračný tlak zhoršil problémy v tejto oblasti.

               Obchodovanie s drogami: Turecko je už dlho a aj naďalej veľkou tranzitnou krajinou, pokiaľ ide o nedovolené obchodovanie s drogami. Heroín, ópium a kokaín sa na európske trhy vo všeobecnosti prevážajú cez Turecko, a metamfetamín a amfetamínové stimulanty sa prevážajú na trhy na Blízkom východe a v juhovýchodnej Ázii. V Turecku sa naďalej zaisťuje veľké množstvo opiátov a hašišu.

               Nedovolené obchodovanie so strelnými zbraňami: miera trestnej činnosti a pašovanie zbraní zo Sýrie predstavuje potenciálne nebezpečenstvo pre EÚ. Vytvára to hrozbu pre bezpečnosť v krátkodobom aj dlhodobom horizonte. Spolupráca s Tureckom preto predstavuje strategickú prioritu s cieľom spomaliť pohyb nedovolených strelných zbraní smerom k jeho susedom, ako aj predchádzať ich dovozu do EÚ.

               Boj proti financovaniu terorizmu / praniu špinavých peňazí: FATF v roku 2014 zdôraznila potenciálne prínosy spolupráce v boji proti financovaniu terorizmu, a to na základe špecifických nástrojov Europolu, ako aj značného pokroku Turecka v tejto oblasti.

               Turecko je dôležitým regionálnym finančným centrom, najmä pre Strednú Áziu a Kaukaz, Blízky východ a východnú Európu. Rýchly hospodársky rast Turecka v posledných 15 rokoch spolu s jeho obchodnými partnerstvami a geografickou blízkosťou k oblastiam vyznačujúcim sa nestabilitou a konfliktami, ako sú Irak, Sýria a Krym, spôsobuje zraniteľnosť Turecka voči rizikám prania špinavých peňazí.

               Falšovaný tovar: Turecko je dôležitým zdrojom a miestom prekládky falšovaného tovaru smerujúceho najmä do EÚ.

               Iné významné zdroje financovania organizovanej trestnej činnosti zahŕňajú podvody v oblasti spotrebnej dane a MTIC (podvody v rámci Spoločenstva založené na chýbajúcom obchodnom subjekte) a trestnú činnosť proti životnému prostrediu.

               2.PRÁVNE PRVKY ODPORÚČANIA

               V nariadení (EÚ) 2016/794 o Agentúre Európskej únie pre spoluprácu v oblasti presadzovania práva (Europol) sa stanovuje právny rámec pre Europol, konkrétne jeho ciele, úlohy, rozsah právomocí, záruky v oblasti ochrany údajov a spôsoby spolupráce s externými partnermi.

               Toto odporúčanie je v súlade s ustanoveniami nariadenia o Europole.

               Cieľom tohto odporúčania je získať od Rady poverenie pre Komisiu rokovať o budúcej dohode v mene EÚ. Právnym základom pre poverenie Radou na začatie rokovaní je článok 218 ods. 3 a 4 ZFEÚ.

               V súlade s článkom 218 Zmluvy o fungovaní Európskej únie by Komisia mala byť ustanovená za vyjednávača Únie, pokiaľ ide o dohodu medzi Európskou úniou a Tureckom o výmene osobných údajov medzi Agentúrou Európskej únie pre spoluprácu v oblasti presadzovania práva (Europol) a tureckými príslušnými orgánmi na boj proti závažnej trestnej činnosti a terorizmu.

               Odporúčanie

               ROZHODNUTIE RADY

               o poverení začať rokovania o dohode medzi Európskou úniou a Tureckou republikou o výmene osobných údajov medzi Agentúrou Európskej únie pre spoluprácu v oblasti presadzovania práva (Europol) a tureckými príslušnými orgánmi na boj proti závažnej trestnej činnosti a terorizmu

               RADA EURÓPSKEJ ÚNIE,

               so zreteľom na Zmluvu o fungovaní Európskej únie (ZFEÚ), a najmä na jej článok 218 ods. 3 a 4,

               so zreteľom na odporúčanie Európskej komisie,

               keďže:

               (1)Nariadenie Európskeho parlamentu a Rady (EÚ) 2016/794
                  16
                bolo prijaté 11. mája 2016 a uplatňuje sa od 1. mája 2017.

               (2)Týmto nariadením, najmä jeho článkom 25, sa stanovujú pravidlá pre prenos osobných údajov z Agentúry Európskej únie pre spoluprácu v oblasti presadzovania práva (Europol) do tretích krajín a medzinárodných organizácií. Europol môže uskutočniť prenos osobných údajov príslušnému orgánu tretej krajiny na základe medzinárodnej dohody uzatvorenej medzi Úniou a danou treťou krajinou podľa článku 218 ZFEÚ a poskytujúcej náležité záruky, pokiaľ ide o ochranu súkromia a základných práv a slobôd fyzických osôb.

               (3)Mali by sa začať rokovania s cieľom uzavrieť takúto dohodu medzi Európskou úniou a Tureckom.

               (4)Dohoda by mala rešpektovať základné práva a dodržiavať zásady uznané Chartou základných práv Európskej únie, najmä právo na súkromný a rodinný život uznané v článku 7 charty, právo na ochranu osobných údajov uznané v článku 8 charty a právo na účinný prostriedok nápravy a na spravodlivý proces uznané v článku 47 charty. Dohoda by sa mala uplatňovať v súlade s uvedenými právami a zásadami,

               PRIJALA TOTO ROZHODNUTIE:

               Článok 1

               Komisia sa týmto poveruje začať v mene Únie rokovania o dohode medzi Európskou úniou a Tureckou republikou o výmene osobných údajov medzi Agentúrou Európskej únie pre spoluprácu v oblasti presadzovania práva (Europol) a tureckými príslušnými orgánmi na boj proti závažnej trestnej činnosti a terorizmu.

               Článok 2

               Smernice na rokovania sa stanovujú v prílohe.

               Článok 3

               Rokovania sa povedú po porade s [Rada vloží názov osobitného výboru].

               Článok 4

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Nariadenie (EÚ) 2016/794 z 11. mája 2016, Ú. v. EÚ L 135, 24.5.2016, s. 53.

                     (2)

                        COM(2015) 185 final.

                     (3)

                        Dokument Rady 10384/17, 19. jún 2017.

                     (4)

                        Spoločná vízia, spoločný postup: Silnejšia Európa – Globálna stratégia pre zahraničnú a bezpečnostnú politiku Európskej únie
                  http://europa.eu/globalstrategy/en

                     (5)

                        COM(2017) 608 final.

                     (6)

                        Stratégia Europolu na roky 2016 – 2020, prijatá správnou radou Europolu 1. decembra 2015,
                  https://www.europol.europa.eu/publications-documents/europol-strategy-2016-2020
                  .

                     (7)

                        Vonkajšia stratégia Europolu na roky 2017 – 2020, prijatá správnou radou Europolu 13. decembra 2016, EDOC#865852v3.

                     (8)

                        Príslušné trestné činy organizovanej trestnej činnosti v regióne podľa Europolu zahŕňajú nedovolené obchodovanie so strelnými zbraňami, pašovanie drog, finančnú trestnú činnosť vrátane prania špinavých peňazí, ako aj počítačovú kriminalitu.

                     (9)

                        Dohoda o spolupráci medzi Europolom a Tureckou republikou, 28. 7. 2004,
                  https://www.europol.europa.eu/sites/default/files/documents/agreement_on_cooperation_between_the_european_police_office_and_the_republic_of_turkey.pdf
                  .

                     (10)

                        Turecko pravidelne prispieva do správy EÚ o situácii a trendoch v oblasti terorizmu, ktorú vypracúva Europol (TE-SAT).

                     (11)

                        Turecko môže údaje posielať, ale nie prijímať. Nepriamy prenos údajov prostredníctvom Interpolu je užitočným nástrojom, ale nie najefektívnejším alebo najrýchlejším riešením v prípadoch, ktoré si vyžadujú okamžitú reakciu.

                     (12)

                        Európska únia začala viesť dialóg o liberalizácii vízového režimu s Tureckom 16. decembra 2013. Dialóg o liberalizácii vízového režimu sa zakladá na pláne stanovujúcom požiadavky, ktoré musí Turecko splniť, aby mohlo byť zaradené do zoznamu krajín oslobodených od vízovej povinnosti. Siedma správa o pokroku dosiahnutom pri vykonávaní vyhlásenia EÚ a Turecka, ktorú Komisia predložila v septembri 2017, sa uvádza, že zo strany Turecka je ešte potrebné splniť sedem zo 72 kritérií.

                     (13)

                        Tlačová správa o dialógu EÚ s Tureckom o boji proti terorizmu, 8. jún 2016,
                  https://eeas.europa.eu/headquarters/headquarters-homepage_en/5018/Turkey-
                  EU%20Counter%20Terrorism%20Dialogue.

                     (14)

                  https://www.europol.europa.eu/socta/2017/

                     (15)

                  https://www.europol.europa.eu/sites/default/files/documents/tesat2017.pdf

                     (16)

                        Nariadenie Európskeho parlamentu a Rady (EÚ) 2016/794 z 11. mája 2016 o Agentúre Európskej únie pre spoluprácu v oblasti presadzovania práva (Europol), ktorým sa nahrádzajú a zrušujú rozhodnutia Rady 2009/371/SVV, 2009/934/SVV, 2009/935/SVV, 2009/936/SVV a 2009/968/SVV (Ú. v. EÚ L 135, 24.5.2016, s. 53).

    ---documentbreak---

               EURÓPSKA KOMISIA
            V Bruseli20. 12. 2017
            COM(2017) 799 final
            PRÍLOHA
            k
            odporúčaniu týkajúcemu sa ROZHODNUTIA RADY
            o poverení začať rokovania o dohode medzi Európskou úniou a Tureckou republikou o výmene osobných údajov medzi Agentúrou Európskej únie pre spoluprácu v oblasti presadzovania práva (Europol) a tureckými príslušnými orgánmi na boj proti závažnej trestnej činnosti a terorizmu

               PRÍLOHA

               Smernice na rokovania o dohode medzi Európskou úniou a Tureckou republikou o výmene osobných údajov medzi Agentúrou Európskej únie pre spoluprácu v oblasti presadzovania práva (Europol) a tureckými príslušnými orgánmi na boj proti závažnej trestnej činnosti a terorizmu

               Komisia by sa v priebehu rokovaní mala zamerať na dosiahnutie cieľov, ktoré sú podrobne stanovené ďalej v texte.

               1.Cieľom dohody je poskytnúť právny základ pre prenos osobných údajov medzi Europolom a príslušnými orgánmi Turecka s cieľom podporovať a posilňovať činnosť príslušných orgánov tejto krajiny a členských štátov, ako aj ich vzájomnú spoluprácu pri predchádzaní závažnej nadnárodnej trestnej činnosti a terorizmu a boji proti nim, a pritom poskytnúť primerané záruky, pokiaľ ide o ochranu súkromia, osobných údajov a základných práv a slobôd fyzických osôb.

               2.Na účely zabezpečenia obmedzenia účelu sa spolupráca podľa tejto dohody týka iba trestných činov a súvisiacich trestných činov, ktoré patria do právomoci Europolu v súlade s článkom 3 nariadenia 2016/794 (ďalej spolu len „trestné činy“). Spolupráca by predovšetkým mala byť zameraná na boj proti terorizmu a predchádzanie radikalizácii, boj proti organizovanej trestnej činnosti, najmä proti nedovolenému obchodovaniu so strelnými zbraňami, obchodovaniu s drogami, prevádzačstvu migrantov a falšovanému tovaru a na boj proti počítačovej kriminalite.

               3.V dohode sa jasne a presne stanovujú potrebné záruky a kontroly pri výmene osobných údajov medzi Europolom a tureckými príslušnými orgánmi, pokiaľ ide o ochranu osobných údajov, základných práv a slobôd fyzických osôb, a to bez ohľadu na štátnu príslušnosť a miesto bydliska.

               Konkrétne:

               a)Účely spracovania osobných údajov zmluvnými stranami v rámci dohody sa stanovujú jasne a presne a neprekračujú rozsah, ktorý je v jednotlivých prípadoch nevyhnutný na účely predchádzania terorizmu a trestným činom a boja proti nim v zmysle dohody.

               b)Osobné údaje prenesené Europolom v súlade s dohodou sa spracúvajú spravodlivo, na legitímnom základe a len na účely, na ktoré boli prenesené. V dohode sa stanovuje možnosť Europolu uviesť pri prenose údajov akékoľvek obmedzenia prístupu k údajom alebo ich použitia, a to aj pokiaľ ide o ich prenos, vymazanie alebo zničenie. Osobné údaje sú primerané, relevantné a obmedzené na rozsah, ktorý je nevyhnutný vzhľadom na daný účel. Sú správne a aktualizované. Nesmú sa uchovávať dlhšie než je nevyhnutné na účely, na ktoré boli prenesené.

               c)Prenos osobných údajov Europolom, ktoré odhaľujú rasový alebo etnický pôvod, politické názory, náboženské alebo filozofické presvedčenie, členstvo v odborových organizáciách, genetické údaje a údaje týkajúce sa zdravotného stavu a sexuálneho života fyzickej osoby, je zakázaný, pokiaľ nie je nevyhnutne potrebný a primeraný v jednotlivých prípadoch na účely predchádzania trestným činom alebo boja proti nim v zmysle dohody a nepodlieha príslušným zárukám. Dohoda by mala obsahovať aj osobitné záruky týkajúce sa prenosu osobných údajov obetí trestných činov, svedkov alebo iných osôb, ktoré môžu poskytnúť informácie o trestných činoch, ako aj maloletých osôb.

               d)Dohoda zabezpečuje vynútiteľné práva fyzických osôb, ktorých osobné údaje sa spracúvajú, a to stanovením pravidiel týkajúcich sa práva na prístup, opravu a vymazanie, ako aj špecifických dôvodov, ktoré môžu umožniť akékoľvek nevyhnutné a primerané obmedzenia. V dohode sa takisto zabezpečujú vymožiteľné práva správnej a súdnej nápravy pre ktorúkoľvek osobu, ktorej údaje sa spracúvajú v rámci dohody, a zaručujú sa účinné prostriedky nápravy.

               e)V dohode sa stanovujú pravidlá týkajúce sa uchovávania, kontroly, opravy a vymazania osobných údajov a vedenia záznamov na účely protokolovania a dokumentácie, ako aj pravidlá týkajúce sa informácií, ktoré sa majú poskytnúť fyzickým osobám. Mali by sa v nej stanoviť aj záruky, pokiaľ ide o automatizované spracovanie osobných údajov.

               f)V dohode sa stanovujú kritériá, na základe ktorých sa uvádza spoľahlivosť zdroja a správnosť údajov.

               g)Dohoda obsahuje povinnosť zaistiť bezpečnosť osobných údajov prostredníctvom primeraných technických a organizačných opatrení, a to aj tým, že sa prístup k osobným údajom umožní len oprávneným osobám. Dohoda obsahuje aj povinnosť oznámenia v prípade porušenia ochrany osobných údajov, ktoré má vplyv na údaje prenášané podľa dohody.

               h)Ďalšie prenosy informácií medzi príslušnými orgánmi Turecka a inými orgánmi v Turecku sa povoľujú len na účely dohody a za predpokladu primeraných podmienok a záruk.

               i)Rovnaké podmienky ako v písmene h) sa uplatňujú na ďalšie prenosy informácií medzi príslušnými orgánmi Turecka a orgánmi v tretej krajine, s dodatočnou požiadavkou, že takéto ďalšie prenosy sú povolené len vo vzťahu k tretím krajinám, ktorým je Europol oprávnený prenášať osobné údaje na základe článku 25 ods. 1 nariadenia (EÚ) 2016/794.

               j)V dohode sa zabezpečuje systém dohľadu vykonávaného jedným alebo viacerými nezávislými orgánmi verejnej moci zodpovednými za ochranu údajov s účinnými právomocami na vyšetrovanie a zásah na účely vykonávania dohľadu nad tými orgánmi verejnej moci Turecka, ktoré používajú osobné údaje/vymenené informácie, a na zúčastňovanie sa na súdnych konaniach. Tieto nezávislé orgány majú okrem iného právomoc prijímať sťažnosti fyzických osôb týkajúce sa používania ich osobných údajov. Orgány verejnej moci, ktoré používajú osobné údaje, sú zodpovedné za dodržiavanie pravidiel ochrany osobných údajov podľa dohody.

               4.V dohode sa stanovuje účinný mechanizmus urovnávania sporov, pokiaľ ide o jej výklad a uplatňovanie, ktorým sa zabezpečí, aby strany dodržiavali vzájomne dohodnuté pravidlá.

               5.Dohoda obsahuje ustanovenie o nadobudnutí účinnosti a platnosti a ustanovenie, podľa ktorého každá zmluvná strana ju môže vypovedať alebo pozastaviť.

               6.Dohoda môže v prípade potreby obsahovať doložku týkajúcu sa jej územnej pôsobnosti.

               7.Dohoda môže obsahovať ustanovenia týkajúce sa monitorovania a pravidelného hodnotenia dohody.

               8.Dohoda je rovnako autentická v anglickom, bulharskom, českom, dánskom, estónskom, fínskom, francúzskom, gréckom, holandskom, chorvátskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom a talianskom jazyku a na tento účel obsahuje jazykovú doložku.


               EURÓPSKA KOMISIA
            V Bruseli20. 12. 2017
            COM(2017) 805 final
            Odporúčanie
            ROZHODNUTIE RADY
            o poverení začať rokovania o dohode medzi Európskou úniou a Libanonskou republikou o výmene osobných údajov medzi Agentúrou Európskej únie pre spoluprácu v oblasti presadzovania práva (Europol) a libanonskými príslušnými orgánmi na boj proti závažnej trestnej činnosti a terorizmu

               DÔVODOVÁ SPRÁVA

               1.KONTEXT ODPORÚČANIA

               V globalizovanom svete, v ktorom závažná trestná činnosť a terorizmus majú v čoraz väčšej miere nadnárodný a rôznorodý charakter, by orgány presadzovania práva mali byť plne vybavené na účely spolupráce s externými partnermi s cieľom zaistiť bezpečnosť svojich občanov. Z tohto dôvodu by Europol mal mať možnosť vymieňať si osobné údaje s orgánmi presadzovania práva v tretích krajinách v rozsahu potrebnom na plnenie svojich úloh.

               Od nadobudnutia účinnosti nariadenia 2016/794 dňa 1. mája 2017
                  1
                a podľa zmluvy je Komisia zodpovedná za vedenie rokovaní v mene Únie s tretími krajinami o medzinárodných dohodách o výmene osobných údajov s Europolom. Europol môže pre potreby vykonávania svojich úloh nadviazať a udržiavať spoluprácu s externými partnermi na základe pracovných a administratívnych dohôd, ktoré samy osebe nemôžu predstavovať právny základ na výmenu osobných údajov.

               Pri zohľadnení politickej stratégie, ako je vytýčená v Európskom programe v oblasti bezpečnosti
                  2
               , v záveroch Rady
                  3
                a v globálnej stratégii
                  4
               , operačných potrieb orgánov presadzovania práva v celej EÚ a potenciálnych prínosov užšej spolupráce v tejto oblasti sa Komisia domnieva, že treba v krátkom čase začať rokovania s ôsmimi krajinami, ako sa uvádza v 11. správe o pokroku pri budovaní účinnej a skutočnej bezpečnostnej únie
                  5
               .

               Komisia uskutočnila svoje posúdenie prioritných krajín, pri ktorom zohľadnila operačné potreby Europolu. V Stratégii Europolu na roky 2016 – 2020 sa určuje oblasť Stredozemia ako priorita pre posilnené partnerstvá
                  6
               . Vo vonkajšej stratégii Europolu na roky 2017 – 2020 sa takisto zdôrazňuje potreba užšej spolupráce medzi Europolom a krajinami Blízkeho východu a severnej Afriky (MENA) v dôsledku súčasných teroristických hrozieb a výziev súvisiacich s migráciou
                  7
               .

               Europol neuzavrel dohodu so žiadnou krajinou v tomto regióne.

               Toto odporúčanie sa osobitne týka rokovaní s Libanonom, hoci spoluprácu s ktoroukoľvek krajinou Blízkeho východu a severnej Afriky treba vnímať v kontexte regiónu ako celku. Súčasná nestabilita v regióne, a najmä situácia v Sýrii a Iraku, predstavuje pre EÚ významnú dlhodobú bezpečnostnú hrozbu, ktorú je potrebné naliehavo riešiť. Toto sa týka tak účinného boja proti terorizmu a súvisiacej organizovanej trestnej činnosti
                  8
               , ako aj výziev súvisiacich s migráciou, ako je napomáhanie neregulárnej migrácii a obchodovanie s ľuďmi. Spolupráca s miestnymi orgánmi presadzovania práva je na riešenie týchto výziev nevyhnutná.

               EÚ, vychádzajúc z technických rozhovorov, ktorých cieľom bolo určiť spoločné opatrenia na zlepšenie výmeny informácií a spoločné operačné opatrenia na presadzovanie práva proti nedovolenému obchodovaniu s palnými zbraňami, už schválila s Libanonom zoznam opatrení na zlepšenie spolupráce EÚ-MENA medzi príslušnými orgánmi presadzovania práva, zabezpečenie pomoci pri budovaní kapacít v príslušných regionálnych a/alebo dvojstranných programoch a rozvoj operačných opatrení na základe spoločne dohodnutého rámca
                  9
               . Libanon takisto ukázal svoj záujem spolupracovať s orgánmi EÚ na presadzovanie práva v oblasti boja proti terorizmu, najmä prostredníctvom spoločnej odbornej prípravy, ktorú organizuje CEPOL. Nezahŕňa to však prenos osobných údajov.

               Politický kontext

               EÚ a Libanon sú kľúčovými partnermi, ktorí čelia spoločným výzvam v súvislosti s dlhotrvajúcimi krízami a nestabilitou v susedstve. Partnerstvo medzi EÚ a Libanonom je silné a zahŕňa mnohé sektory, ako sa vymedzuje v dohode o pridružení, ktorá platí od roku 2006. Libanon čelí zložitým hospodárskym, sociálnym a bezpečnostným výzvam. Popri už existujúcich ťažkostiach konflikt v Sýrii ešte zintenzívnil tlak na libanonské inštitúcie, infraštruktúru a životné prostredie a ovplyvnil jeho sociálno-ekonomickú stabilitu. Libanon okrem približne 300 000 palestínskych utečencov, ktorí už boli v krajine, prijal viac ako jeden milión registrovaných sýrskych utečencov.

               EÚ a Libanon 11. novembra 2016 prijali priority partnerstva na roky 2016 – 2020, v ktorých sa stanovuje ambiciózny strategický program na prehĺbenie vzťahov a dosiahnutie stabilizácie krajiny a širšieho regiónu, ako sa uvádza v revidovanej európskej susedskej politike a globálnej stratégii EÚ. Identifikovanými prioritami sú: bezpečnosť a boj proti terorizmu, správa vecí verejných a právny štát, podpora rastu a pracovných príležitostí a migrácia a mobilita.

               EÚ a Libanon sa takisto dohodli na pakte obsahujúcom vzájomné záväzky a prioritné opatrenia v súlade s vyhlásením o zámere vydanom na minuloročnej konferencii v Londýne (február 2016). Obnovené záväzky prijaté pri príležitosti konferencie v Bruseli (5. apríla 2017) o podpore budúcnosti Sýrie a okolitého regiónu („Supporting the Future of Syria and the Region“) posilnili túto spoločnú zodpovednosť pri riešení vplyvu sýrskej krízy.

               Libanon už pri viacerých príležitostiach vyjadril záujem rokovať o dohode s Europolom, najmä v kontexte dialógu o boji proti terorizmu z 26. januára 2016 a dohodnutého plánu.

               Dialóg s Libanonom o boji proti terorizmu a o bezpečnosti pokračuje prostredníctvom akčného plánu zameraného na rozvoj národnej protiteroristickej stratégie, spoluprácu v oblasti presadzovania práva a súdnictva, boj proti financovaniu terorizmu, riadenie hraníc, bezpečnostnú ochranu letectva a letísk, ako aj boj proti násilnému extrémizmu.

               Operačné potreby

               Z údajov uvedených v hodnotení hrozieb závažnej a organizovanej trestnej činnosti (SOCTA) 2017
                  10
                a v správe EÚ o situácii a trendoch v oblasti terorizmu (TE-SAT) 2017
                  11
               , z uvedených diskusií, ako aj – okrem iného – z poznatkov interného experta Europolu vyplýva, že spolupráca s Libanonom je potrebná najmä na riešenie týchto javov trestnej činnosti:

               Terorizmus: Destabilizácia Sýrie (a jej možný účinok presahovania), šírenie Dá’iš a iných teroristických skupín predstavujú priamu bezpečnostnú hrozbu pre Libanon a EÚ, ktoré sa obe stali terčom teroristických skupín. Európski a libanonskí teroristi cestovali najmä do Sýrie, Iraku a iných konfliktných zón, aby tam absolvovali výcvik a bojovali.

               Užšia spolupráca v oblasti presadzovania práva vrátane výmeny osobných údajov pomôže odhaliť a stíhať osoby podozrivé z terorizmu, predchádzať cestovaniu na účely terorizmu (vrátane rizika infiltrácie do migračných tokov alebo premiestnenia do iných konfliktných oblastí) a financovaniu terorizmu (vrátane prepojenia s organizovanou trestnou činnosťou).

               Obchodovanie s palnými zbraňami: EÚ a Libanon zaviedli spoluprácu v oblasti palných zbraní a schválili pracovný program zahŕňajúci výmenu najlepších postupov, odbornú prípravu a budovanie kapacít. V dôsledku zvýšenej spolupráce sa potreba zlepšiť výmenu informácií a následné vyšetrovanie stáva ešte naliehavejšou. Libanon, keďže hraničí so Sýriou, môže zohrávať významnú úlohu v predchádzaní dovozu palných zbraní do oblastí s ozbrojenými konfliktmi, a zabezpečiť, aby boli nezákonné zásielky zadržané, najmä na ich ceste späť do EÚ.

               Výzvy súvisiace s migráciou: V Libanone sa nachádza značný počet neregulárnych migrantov a pri zabezpečovaní a kontrole libanonských hraníc pomáhajú aj finančné prostriedky EÚ z programu integrovaného riadenia hraníc. Spolupráca s libanonskými orgánmi by bola relevantná aj pri riešení podvodov týkajúcich sa dokladov, čo je oblasť trestnej činnosti súvisiaca s prevádzaním migrantov.

               Obchodovanie s drogami: Blízky východ a severná Afrika (MENA) sú hlavným zdrojom, tranzitným bodom a spotrebiteľom nelegálnych drog. Stabilná základňa zákazníkov na severe a heroínová trasa prechádzajúca z východu na západ spôsobujú, že región na jednej strane ovplyvňuje užívanie nelegálnych látok a ich produkciu a na druhej strane je touto skutočnosťou negatívne ovplyvňovaný. Libanon je spomedzi krajín Blízkeho východu a severnej Afriky druhým hlavným producentom kanabisu a kanabisovej živice, pričom o objeme produkcie captagonu v tejto krajine zatiaľ nie sú bližšie informácie. V rámci programu financovaného EÚ a zameraného na kokaínovú trasu (zložka AIRCOP) bola v roku 2016 v Libanone zriadená spoločná špeciálna protidrogová letisková jednotka so zákonnou právomocou (JAITF).

               Organizovaná trestná činnosť môže prinášať značné zisky z libanonského čierneho trhu s cigaretami, autami, falzifikátmi, pirátskym softvérom, CD a DVD.

               2.PRÁVNE PRVKY ODPORÚČANIA

               V nariadení (EÚ) 2016/794 o Agentúre Európskej únie pre spoluprácu v oblasti presadzovania práva (Europol) sa stanovuje právny rámec pre Europol, konkrétne jeho ciele, úlohy, rozsah právomocí, záruky v oblasti ochrany údajov a spôsoby spolupráce s externými partnermi.

               Toto odporúčanie je v súlade s ustanoveniami nariadenia o Europole.

               Cieľom tohto odporúčania je získať od Rady poverenie pre Komisiu rokovať o budúcej dohode v mene EÚ. Právnym základom pre poverenie Radou na začatie rokovaní je článok 218 ods. 3 a 4 ZFEÚ.

               V súlade s článkom 218 Zmluvy o fungovaní Európskej únie by Komisia mala byť ustanovená za vyjednávača Únie, pokiaľ ide o dohodu medzi Európskou úniou a Libanonom o výmene osobných údajov medzi Agentúrou Európskej únie pre spoluprácu v oblasti presadzovania práva (Europol) a libanonskými príslušnými orgánmi na boj proti závažnej trestnej činnosti a terorizmu.

               Odporúčanie

               ROZHODNUTIE RADY

               o poverení začať rokovania o dohode medzi Európskou úniou a Libanonskou republikou o výmene osobných údajov medzi Agentúrou Európskej únie pre spoluprácu v oblasti presadzovania práva (Europol) a libanonskými príslušnými orgánmi na boj proti závažnej trestnej činnosti a terorizmu

               RADA EURÓPSKEJ ÚNIE,

               so zreteľom na Zmluvu o fungovaní Európskej únie (ZFEÚ), a najmä na jej článok 218 ods. 3 a 4,

               so zreteľom na odporúčanie Európskej komisie,

               keďže:

               (1)Nariadenie Európskeho parlamentu a Rady (EÚ) 2016/794
                  12
                bolo prijaté 11. mája 2016 a uplatňuje sa od 1. mája 2017.

               (2)Týmto nariadením, najmä jeho článkom 25, sa stanovujú pravidlá pre prenos osobných údajov z Agentúry Európskej únie pre spoluprácu v oblasti presadzovania práva (Europol) do tretích krajín a medzinárodných organizácií. Europol môže uskutočniť prenos osobných údajov príslušnému orgánu tretej krajiny na základe medzinárodnej dohody uzatvorenej medzi Úniou a danou treťou krajinou podľa článku 218 ZFEÚ a poskytujúcej náležité záruky, pokiaľ ide o ochranu súkromia a základných práv a slobôd fyzických osôb.

               (3)Mali by sa začať rokovania s cieľom uzavrieť takúto dohodu medzi Európskou úniou a Libanonskou republikou.

               (4)Dohoda by mala rešpektovať základné práva a dodržiavať zásady uznané Chartou základných práv Európskej únie, najmä právo na súkromný a rodinný život uznané v článku 7 charty, právo na ochranu osobných údajov uznané v článku 8 charty a právo na účinný prostriedok nápravy a na spravodlivý proces uznané v článku 47 charty. Dohoda by sa mala uplatňovať v súlade s uvedenými právami a zásadami,

               PRIJALA TOTO ROZHODNUTIE:

               Článok 1

               Komisia sa týmto poveruje začať v mene Únie rokovania o dohode medzi Európskou úniou a Libanonskou republikou o výmene osobných údajov medzi Agentúrou Európskej únie pre spoluprácu v oblasti presadzovania práva (Europol) a libanonskými príslušnými orgánmi na boj proti závažnej trestnej činnosti a terorizmu.

               Článok 2

               Smernice na rokovania sa stanovujú v prílohe.

               Článok 3

               Rokovania sa povedú po porade s [Rada vloží názov osobitného výboru].

               Článok 4

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Nariadenie (EÚ) 2016/794 z 11. mája 2016, Ú. v. EÚ L 135, 24.5.2016, s. 53.

                     (2)

                        COM(2015) 185 final.

                     (3)

                        Dokument Rady 10384/17, 19. jún 2017.

                     (4)

                        Spoločná vízia, spoločný postup: Silnejšia Európa – Globálna stratégia pre zahraničnú a bezpečnostnú politiku Európskej únie
                  http://europa.eu/globalstrategy/en
                  .

                     (5)

                        COM(2017) 608 final.

                     (6)

                        Stratégia Europolu na roky 2016 – 2020, prijatá správnou radou Europolu 1. decembra 2015,
                  https://www.europol.europa.eu/publications-documents/europol-strategy-2016-2020
                  .

                     (7)

                        Vonkajšia stratégia Europolu na roky 2017 – 2020, prijatá správnou radou Europolu 13. decembra 2016, EDOC#865852v3.

                     (8)

                        Príslušné trestné činy organizovanej trestnej činnosti v regióne podľa Europolu zahŕňajú nedovolené obchodovanie s palnými zbraňami, obchodovanie s drogami, finančnú trestnú činnosť vrátane prania špinavých peňazí, ako aj počítačovú kriminalitu.

                     (9)

                        Niekoľko iniciatív v tomto kontexte bolo zahrnutých do priority Strelné zbrane v rámci cyklu politík EÚ na boj proti závažnej a organizovanej trestnej činnosti, ako aj do oznámenia Komisie Európskemu parlamentu a Rade – Vykonávanie Európskeho programu v oblasti bezpečnosti: Akčný plán EÚ na boj proti nelegálnemu pašovaniu a používaniu strelných zbraní a výbušnín z 2. decembra 2015, COM(2015) 624 final.

                     (10)

                  https://www.europol.europa.eu/socta/2017

                     (11)

                  https://www.europol.europa.eu/sites/default/files/documents/tesat2017.pdf

                     (12)

                        Nariadenie Európskeho parlamentu a Rady (EÚ) 2016/794 z 11. mája 2016 o Agentúre Európskej únie pre spoluprácu v oblasti presadzovania práva (Europol), ktorým sa nahrádzajú a zrušujú rozhodnutia Rady 2009/371/SVV, 2009/934/SVV, 2009/935/SVV, 2009/936/SVV a 2009/968/SVV (Ú. v. EÚ L 135, 24.5.2016, s. 53).

    ---documentbreak---

               EURÓPSKA KOMISIA
            V Bruseli20. 12. 2017
            COM(2017) 805 final
            PRÍLOHA
            k
            odporúčaniu na ROZHODNUTIE RADY
            o poverení začať rokovania o dohode medzi Európskou úniou a Libanonskou republikou o výmene osobných údajov medzi Agentúrou Európskej únie pre spoluprácu v oblasti presadzovania práva (Europol) a libanonskými príslušnými orgánmi na boj proti závažnej trestnej činnosti a terorizmu

               PRÍLOHA

               Smernice na rokovania o dohode medzi Európskou úniou a Libanonskou republikou o výmene osobných údajov medzi Agentúrou Európskej únie pre spoluprácu v oblasti presadzovania práva (Europol) a libanonskými príslušnými orgánmi na boj proti závažnej trestnej činnosti a terorizmu

               Komisia by sa v priebehu rokovaní mala zamerať na dosiahnutie cieľov, ktoré sú podrobne stanovené ďalej v texte.

               1.Cieľom dohody je poskytnúť právny základ pre prenos osobných údajov medzi Europolom a príslušnými orgánmi Libanonu s cieľom podporovať a posilňovať činnosť príslušných orgánov tejto krajiny a členských štátov, ako aj ich vzájomnú spoluprácu pri predchádzaní závažnej nadnárodnej trestnej činnosti a terorizmu a boji proti nim, a pritom poskytnúť primerané záruky, pokiaľ ide o ochranu súkromia, osobných údajov a základných práv a slobôd fyzických osôb.

               2.Na účely zabezpečenia obmedzenia účelu sa spolupráca podľa tejto dohody týka iba trestných činov a súvisiacich trestných činov, ktoré patria do právomoci Europolu v súlade s článkom 3 nariadenia 2016/794 (ďalej spolu len „trestné činy“). Spolupráca by predovšetkým mala byť zameraná na boj proti terorizmu a predchádzanie radikalizácii, boj proti organizovanej trestnej činnosti, najmä proti nezákonnému obchodovaniu s palnými zbraňami, prevádzačstvu migrantov a obchodovaniu s drogami a na boj proti počítačovej kriminalite.

               3.V dohode sa jasne a presne stanovujú potrebné záruky a kontroly pri výmene osobných údajov medzi Europolom a libanonskými príslušnými orgánmi, pokiaľ ide o ochranu osobných údajov, základných práv a slobôd fyzických osôb, a to bez ohľadu na štátnu príslušnosť a miesto bydliska.

               Konkrétne:

               a)Účely spracovania osobných údajov zmluvnými stranami v rámci dohody sa stanovujú jasne a presne a neprekračujú rozsah, ktorý je v jednotlivých prípadoch nevyhnutný na účely predchádzania terorizmu a trestným činom a boja proti nim v zmysle dohody.

               b)Osobné údaje prenesené Europolom v súlade s dohodou sa spracúvajú spravodlivo, na legitímnom základe a len na účely, na ktoré boli prenesené. V dohode sa stanovuje možnosť Europolu uviesť pri prenose údajov akékoľvek obmedzenia prístupu k údajom alebo ich použitia, a to aj pokiaľ ide o ich prenos, vymazanie alebo zničenie. Osobné údaje sú primerané, relevantné a obmedzené na rozsah, ktorý je nevyhnutný vzhľadom na daný účel. Sú správne a aktualizované. Nesmú sa uchovávať dlhšie než je nevyhnutné na účely, na ktoré boli prenesené.

               c)Prenos osobných údajov Europolom, ktoré odhaľujú rasový alebo etnický pôvod, politické názory, náboženské alebo filozofické presvedčenie, členstvo v odborových organizáciách, genetické údaje a údaje týkajúce sa zdravotného stavu a sexuálneho života fyzickej osoby, je zakázaný, pokiaľ nie je nevyhnutne potrebný a primeraný v jednotlivých prípadoch na účely predchádzania trestným činom alebo boja proti nim v zmysle dohody a nepodlieha príslušným zárukám. Dohoda by mala obsahovať aj osobitné záruky týkajúce sa prenosu osobných údajov obetí trestných činov, svedkov alebo iných osôb, ktoré môžu poskytnúť informácie o trestných činoch, ako aj maloletých osôb.

               d)Dohoda zabezpečuje vynútiteľné práva fyzických osôb, ktorých osobné údaje sa spracúvajú, a to stanovením pravidiel týkajúcich sa práva na prístup, opravu a vymazanie, ako aj špecifických dôvodov, ktoré môžu umožniť akékoľvek nevyhnutné a primerané obmedzenia. V dohode sa takisto zabezpečujú vymožiteľné práva správnej a súdnej nápravy pre ktorúkoľvek osobu, ktorej údaje sa spracúvajú v rámci dohody, a zaručujú sa účinné prostriedky nápravy.

               e)V dohode sa stanovujú pravidlá týkajúce sa uchovávania, kontroly, opravy a vymazania osobných údajov a vedenia záznamov na účely protokolovania a dokumentácie, ako aj pravidlá týkajúce sa informácií, ktoré sa majú poskytnúť fyzickým osobám. Mali by sa v nej stanoviť aj záruky, pokiaľ ide o automatizované spracovanie osobných údajov.

               f)V dohode sa stanovujú kritériá, na základe ktorých sa uvádza spoľahlivosť zdroja a správnosť údajov.

               g)Dohoda obsahuje povinnosť zaistiť bezpečnosť osobných údajov prostredníctvom primeraných technických a organizačných opatrení, a to aj tým, že sa prístup k osobným údajom umožní len oprávneným osobám. Dohoda obsahuje aj povinnosť oznámenia v prípade porušenia ochrany osobných údajov, ktoré má vplyv na údaje prenášané podľa dohody.

               h)Ďalšie prenosy informácií medzi príslušnými orgánmi Libanonu a inými orgánmi v Libanone sa povoľujú len na účely dohody a za predpokladu primeraných podmienok a záruk.

               i)Rovnaké podmienky ako v písmene h) sa uplatňujú na ďalšie prenosy informácií medzi príslušnými orgánmi Libanonu a orgánmi v tretej krajine, s dodatočnou požiadavkou, že takéto ďalšie prenosy sú povolené len vo vzťahu k tretím krajinám, ktorým je Europol oprávnený prenášať osobné údaje na základe článku 25 ods. 1 nariadenia (EÚ) 2016/794.

               j)V dohode sa zabezpečuje systém dohľadu vykonávaného jedným alebo viacerými nezávislými orgánmi verejnej moci zodpovednými za ochranu údajov s účinnými právomocami na vyšetrovanie a zásah na účely vykonávania dohľadu nad tými orgánmi verejnej moci Libanonu, ktoré používajú osobné údaje/vymenené informácie, a na zúčastňovanie sa na súdnych konaniach. Tieto nezávislé orgány majú okrem iného právomoc prijímať sťažnosti fyzických osôb týkajúce sa používania ich osobných údajov. Orgány verejnej moci, ktoré používajú osobné údaje, sú zodpovedné za dodržiavanie pravidiel ochrany osobných údajov podľa dohody.

               4.V dohode sa stanovuje účinný mechanizmus urovnávania sporov, pokiaľ ide o jej výklad a uplatňovanie, ktorým sa zabezpečí, aby strany dodržiavali vzájomne dohodnuté pravidlá.

               5.Dohoda obsahuje ustanovenie o nadobudnutí účinnosti a platnosti a ustanovenie, podľa ktorého každá zmluvná strana ju môže vypovedať alebo pozastaviť.

               6.Dohoda môže v prípade potreby obsahovať doložku týkajúcu sa jej územnej pôsobnosti.

               7.Dohoda môže obsahovať ustanovenia týkajúce sa monitorovania a pravidelného hodnotenia dohody.

               8.V kontexte týchto rokovaní Komisia podporí pristúpenie Libanonu k Dohovoru Rady Európy o ochrane jednotlivcov pri automatizovanom spracovaní osobných údajov („dohovor č. 108“).

               9.Dohoda je rovnako autentická v anglickom, bulharskom, českom, dánskom, estónskom, fínskom, francúzskom, gréckom, holandskom, chorvátskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom a talianskom jazyku a na tento účel obsahuje jazykovú doložku.


               EURÓPSKA KOMISIA
            V Bruseli20. 12. 2017
            COM(2017) 808 final
            Odporúčanie
            ROZHODNUTIE RADY
            o poverení začať rokovania o dohode medzi Európskou úniou a Marockým kráľovstvom o výmene osobných údajov medzi Agentúrou Európskej únie pre spoluprácu v oblasti presadzovania práva (Europol) a marockými príslušnými orgánmi na boj proti závažnej trestnej činnosti a terorizmu

               DÔVODOVÁ SPRÁVA

               1.KONTEXT ODPORÚČANIA

               V globalizovanom svete, v ktorom závažná trestná činnosť a terorizmus majú v čoraz väčšej miere nadnárodný a rôznorodý charakter, by orgány presadzovania práva mali byť plne vybavené na účely spolupráce s externými partnermi s cieľom zaistiť bezpečnosť svojich občanov. Z tohto dôvodu by Europol mal mať možnosť vymieňať si osobné údaje s orgánmi presadzovania práva v tretích krajinách v rozsahu potrebnom na plnenie svojich úloh.

               Od nadobudnutia účinnosti nariadenia 2016/794 dňa 1. mája 2017
                  1
                a podľa zmluvy je Komisia zodpovedná za vedenie rokovaní v mene Únie s tretími krajinami o medzinárodných dohodách o výmene osobných údajov s Europolom. Europol môže pre potreby vykonávania svojich úloh nadviazať a udržiavať spoluprácu s externými partnermi na základe pracovných a administratívnych dohôd, ktoré samy osebe nemôžu predstavovať právny základ na výmenu osobných údajov.

               Pri zohľadnení politickej stratégie, ako je vytýčená v Európskom programe v oblasti bezpečnosti
                  2
               , v záveroch Rady
                  3
                a v globálnej stratégii
                  4
               , operačných potrieb orgánov presadzovania práva v celej EÚ a potenciálnych prínosov užšej spolupráce v tejto oblasti sa Komisia domnieva, že treba v krátkom čase začať rokovania s ôsmimi krajinami, ako sa uvádza v 11. správe o pokroku pri budovaní účinnej a skutočnej bezpečnostnej únie
                  5
               .

               Komisia uskutočnila svoje posúdenie prioritných krajín, pri ktorom zohľadnila operačné potreby Europolu. V Stratégii Europolu na roky 2016 – 2020 sa určuje oblasť Stredozemia ako priorita pre posilnené partnerstvá
                  6
               . Vo vonkajšej stratégii Europolu na roky 2017 – 2020 sa takisto zdôrazňuje potreba užšej spolupráce medzi Europolom a krajinami Blízkeho východu a severnej Afriky (MENA) v dôsledku súčasných teroristických hrozieb a výziev súvisiacich s migráciou
                  7
               .

               Europol neuzavrel dohodu so žiadnou krajinou v tomto regióne.

               Toto odporúčanie sa osobitne týka rokovaní s Marokom, hoci spoluprácu s ktoroukoľvek krajinou Blízkeho východu a severnej Afriky treba vnímať v kontexte regiónu ako celku. Súčasná nestabilita v regióne, a najmä situácia v Sýrii, predstavuje pre EÚ významnú dlhodobú bezpečnostnú hrozbu, ktorú je potrebné naliehavo riešiť. Toto sa týka tak účinného boja proti terorizmu a súvisiacej organizovanej trestnej činnosti
                  8
               , ako aj výziev súvisiacich s migráciou, ako je napomáhanie neregulárnej migrácii a obchodovanie s ľuďmi. Spolupráca s miestnymi orgánmi presadzovania práva je na riešenie týchto výziev nevyhnutná.

               EÚ, vychádzajúc z technických rozhovorov, ktorých cieľom bolo určiť spoločné opatrenia na zlepšenie výmeny informácií a spoločné operačné opatrenia na presadzovanie práva proti nedovolenému obchodovaniu s palnými zbraňami, už schválila s Marokom zoznam opatrení na zlepšenie spolupráce medzi príslušnými orgánmi presadzovania práva, zabezpečenie pomoci pri budovaní kapacít v príslušných regionálnych a/alebo dvojstranných programoch a rozvoj operačných opatrení na základe spoločne dohodnutého rámca
                  9
               . Nezahŕňa to však prenos osobných údajov.

               Politický kontext

               Historické partnerstvo medzi EÚ a Marockým kráľovstvom vychádza z viacerých politických a hospodárskych dohôd. Rok 2000, kedy nadobudla platnosť euro-stredomorská dohoda o pridružení, bol míľnikom vo vzťahoch medzi EÚ a Marokom
                  10
               . Od roku 2008 má Maroko rozšírený status v rámci európskej susedskej politiky. Jeden z cieľov sa týka posilňovania dialógu a spolupráce v oblastiach politiky a bezpečnosti.

               Politické vzťahy s Marokom vrátane rozhovorov o bezpečnosti a boji proti terorizmu boli pozastavené v súvislosti s rozsudkom Všeobecného súdu z decembra 2015
                  11
               . V nadväznosti na odvolanie podané na Súdny dvor
                  12
                sa však uskutočnilo niekoľko politických rokovaní, ktoré sa zameriavali predovšetkým na otázku, ako vyriešiť právne dôsledky rozsudku týkajúceho sa dvojstranných vzťahov medzi EÚ a Marokom. Maroko neformálne naznačilo, že bezpečnostnej spolupráci s EÚ prikladá veľký význam. Maroko bolo prvou krajinou Blízkeho východu a severnej Afriky, ktorej sa ponúkol dialóg o boji proti terorizmu, a prípravy do polovice roku 2015, kedy bolo rozhodnuté o jeho odložení, značne pokročili.

               Maroko si v oblasti boja proti terorizmu vybudovalo úzku dvojstrannú spoluprácu s členskými štátmi EÚ vrátane Španielska a Francúzska a pravidelne rozkladá teroristické siete. Maroko je spolupredsedom Globálneho fóra pre boj proti terorizmu (GCTF) a členom globálnej koalície proti Dá’iš. Nachádza sa tam jedno z regionálnych CBRN centier excelentnosti financovaných EÚ.

               Operačné potreby

               Z údajov uvedených v hodnotení hrozieb závažnej a organizovanej trestnej činnosti (SOCTA) 2017
                  13
                a v správe EÚ o situácii a trendoch v oblasti terorizmu (TE-SAT) 2017
                  14
               , z uvedených diskusií, ako aj – okrem iného – z poznatkov interného experta Europolu vyplýva, že spolupráca s Marokom je potrebná najmä na riešenie týchto javov trestnej činnosti:

               Terorizmus predstavuje vážnu hrozbu pre Maroko a EÚ, ktoré boli terčom teroristických útokov. Okrem vernejšieho obrazu hrozieb a identifikácie nových trendov je na riešenie fenoménu zahraničných teroristických bojovníkov (vrátane podozrivých osôb s dvojitým občianstvom alebo oprávneným pobytom v EÚ a v Maroku) a účinné odhaľovanie, prevenciu a stíhanie cestovania na účely terorizmu, teroristického zneužívania internetu, financovania terorizmu, ako aj prepojenia s organizovanou trestnou činnosťou, potrebná užšia spolupráca zahŕňajúca výmenu osobných údajov.

               Obchodovanie s palnými zbraňami: Pretrvávajúca nestabilita v regióne severnej Afriky a Blízkeho východu, najmä konflikty v Líbyi, značne zvýšili nedovolené obchodovania s palnými zbraňami v tomto regióne. Vytvára to hrozbu pre bezpečnosť v krátkodobom aj dlhodobom horizonte. Maroko je kľúčovým partnerom, pokiaľ ide o úsilie spomaliť pohyb nedovolených palných zbraní do susediacich krajín a predchádzať pašovaniu do EÚ prostredníctvom kontajnerových lodí, trajektov a malých člnov plaviacich sa cez Stredozemné more.

               Výzvy súvisiace s migráciou: Maroko zostáva dôležitým partnerom EÚ, pokiaľ ide o rozvoj spolupráce v oblasti prevencie neregulárnej migrácie, pričom toky migrantov smerujúce do EÚ v poslednom období vzrástli. Maroko je jednou z krajín pôvodu neregulárnej migrácie, ale tiež významnou trasou, ktorú si volia aj štátni príslušníci krajín subsaharskej Afriky. V správe európskej pohraničnej a pobrežnej stráže o analýze rizík z roku 2017 sa za významné riziká označilo falšovanie dokladov a prevádzačstvo migrantov.

               Obchodovanie s drogami: Blízky východ a severná Afrika (MENA) sú hlavným zdrojom, tranzitným bodom a spotrebiteľom nelegálnych drog. Stabilná základňa zákazníkov na severe, sahelská prevádzačská trasa na juhu a heroínová trasa prechádzajúca z východu na západ spôsobujú, že región na jednej strane ovplyvňuje užívanie nelegálnych látok a ich produkciu a na druhej strane je touto skutočnosťou negatívne ovplyvňovaný. Maroko je hlavným producentom konope a kľúčovou zdrojovou krajinou, pokiaľ ide o výrobky z konope, ktoré vstupujú na trh EÚ. Problémom je aj výroba syntetických drog na základe liekov.

               V rámci programu financovaného EÚ a zameraného na kokaínovú trasu (zložka AIRCOP) bola v roku 2016 v Maroku zriadená spoločná špeciálna protidrogová letisková jednotka so zákonnou právomocou (JAITF).

               Počítačová kriminalita: Maroko dosahuje pokrok pri riešení hrozieb počítačovej kriminality, a to vďaka skutočnosti, že je prioritnou krajinou pre programy EÚ a Rady Európy pre budovanie kapacít, pokiaľ ide o počítačovú kriminalitu vrátane v oblasti sexuálneho vykorisťovania detí a cestujúcich páchateľov sexuálnych trestných činov zameraných na deti. Rozvoj kapacity spolupráce Maroka môže pravdepodobne viesť k zvýšenej potrebe výmeny informácií s cieľom riešiť nadnárodné hrozby v oblasti počítačovej kriminality a sexuálneho vykorisťovania detí.

               2.PRÁVNE PRVKY ODPORÚČANIA

               V nariadení (EÚ) 2016/794 o Agentúre Európskej únie pre spoluprácu v oblasti presadzovania práva (Europol) sa stanovuje právny rámec pre Europol, konkrétne jeho ciele, úlohy, rozsah právomocí, záruky v oblasti ochrany údajov a spôsoby spolupráce s externými partnermi.

               Toto odporúčanie je v súlade s ustanoveniami nariadenia o Europole.

               Cieľom tohto odporúčania je získať od Rady poverenie pre Komisiu rokovať o budúcej dohode v mene EÚ. Právnym základom pre poverenie Radou na začatie rokovaní je článok 218 ods. 3 a 4 ZFEÚ.

               V súlade s článkom 218 Zmluvy o fungovaní Európskej únie by Komisia mala byť ustanovená za vyjednávača Únie, pokiaľ ide o uzavretie dohody medzi Európskou úniou a Marokom o výmene osobných údajov medzi Agentúrou Európskej únie pre spoluprácu v oblasti presadzovania práva (Europol) a marockými príslušnými orgánmi na boj proti závažnej trestnej činnosti a terorizmu.

               Odporúčanie

               ROZHODNUTIE RADY

               o poverení začať rokovania o dohode medzi Európskou úniou a Marockým kráľovstvom o výmene osobných údajov medzi Agentúrou Európskej únie pre spoluprácu v oblasti presadzovania práva (Europol) a marockými príslušnými orgánmi na boj proti závažnej trestnej činnosti a terorizmu

               RADA EURÓPSKEJ ÚNIE,

               so zreteľom na Zmluvu o fungovaní Európskej únie (ZFEÚ), a najmä na jej článok 218 ods. 3 a 4,

               so zreteľom na odporúčanie Európskej komisie,

               keďže:

               (1)Nariadenie Európskeho parlamentu a Rady (EÚ) 2016/794
                  15
                bolo prijaté 11. mája 2016 a uplatňuje sa od 1. mája 2017.

               (2)Týmto nariadením, najmä jeho článkom 25, sa stanovujú pravidlá pre prenos osobných údajov z Agentúry Európskej únie pre spoluprácu v oblasti presadzovania práva (Europol) do tretích krajín a medzinárodných organizácií. Europol môže uskutočniť prenos osobných údajov príslušnému orgánu tretej krajiny na základe medzinárodnej dohody uzatvorenej medzi Úniou a danou treťou krajinou podľa článku 218 ZFEÚ a poskytujúcej náležité záruky, pokiaľ ide o ochranu súkromia a základných práv a slobôd fyzických osôb.

               (3)Mali by sa začať rokovania s cieľom uzavrieť takúto dohodu medzi Európskou úniou a Marockým kráľovstvom.

               (4)Dohoda by mala rešpektovať základné práva a dodržiavať zásady uznané Chartou základných práv Európskej únie, najmä právo na súkromný a rodinný život uznané v článku 7 charty, právo na ochranu osobných údajov uznané v článku 8 charty a právo na účinný prostriedok nápravy a na spravodlivý proces uznané v článku 47 charty. Dohoda by sa mala uplatňovať v súlade s uvedenými právami a zásadami,

               PRIJALA TOTO ROZHODNUTIE:

               Článok 1

               Komisia sa týmto poveruje začať v mene Únie rokovania o dohode medzi Marockým kráľovstvom o výmene osobných údajov medzi Agentúrou Európskej únie pre spoluprácu v oblasti presadzovania práva (Europol) a marockými príslušnými orgánmi na boj proti závažnej trestnej činnosti a terorizmu.

               Článok 2

               Smernice na rokovania sa stanovujú v prílohe.

               Článok 3

               Rokovania sa povedú po porade s [Rada vloží názov osobitného výboru].

               Článok 4

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Nariadenie (EÚ) 2016/794 z 11. mája 2016, Ú. v. EÚ L 135, 24.5.2016, s. 53.

                     (2)

                        COM(2015) 185 final.

                     (3)

                        Dokument Rady 10384/17, 19. jún 2017.

                     (4)

                        Spoločná vízia, spoločný postup: Silnejšia Európa – Globálna stratégia pre zahraničnú a bezpečnostnú politiku Európskej únie
                  http://europa.eu/globalstrategy/en

                     (5)

                        COM(2017) 608 final.

                     (6)

                        Stratégia Europolu na roky 2016 – 2020, prijatá správnou radou Europolu 1. decembra 2015,
                  https://www.europol.europa.eu/publications-documents/europol-strategy-2016-2020
                  .

                     (7)

                        Vonkajšia stratégia Europolu na roky 2017 – 2020, prijatá správnou radou Europolu 13. decembra 2016, EDOC#865852v3.

                     (8)

                        Príslušné trestné činy organizovanej trestnej činnosti v regióne podľa Europolu zahŕňajú nedovolené obchodovanie s palnými zbraňami, obchodovanie s drogami, finančné trestné činy vrátane prania špinavých peňazí, ako aj počítačovú kriminalitu.

                     (9)

                        Niekoľko iniciatív v tomto kontexte bolo zahrnutých do priority Strelné zbrane v rámci cyklu politík EÚ na boj proti závažnej a organizovanej trestnej činnosti, ako aj do oznámenia Komisie Európskemu parlamentu a Rade – Vykonávanie Európskeho programu v oblasti bezpečnosti: Akčný plán EÚ na boj proti nelegálnemu pašovaniu a používaniu strelných zbraní a výbušnín z 2. decembra 2015, COM(2015) 624 final.

                     (10)

                        Euro-stredomorská dohoda o pridružení medzi Európskymi spoločenstvami a ich členskými štátmi na jednej strane a Marockým kráľovstvom na strane druhej (Ú. v. ES L 070, 18.3.2000, s. 1).

                     (11)

                        Vec T-512/12, Front Polisario/Rada.

                     (12)

                        Vec C-104/16, Rada/Front Polisario.

                     (13)

                  https://www.europol.europa.eu/socta/2017

                     (14)

                  https://www.europol.europa.eu/sites/default/files/documents/tesat2017.pdf

                     (15)

                        Nariadenie Európskeho parlamentu a Rady (EÚ) 2016/794 z 11. mája 2016 o Agentúre Európskej únie pre spoluprácu v oblasti presadzovania práva (Europol), ktorým sa nahrádzajú a zrušujú rozhodnutia Rady 2009/371/SVV, 2009/934/SVV, 2009/935/SVV, 2009/936/SVV a 2009/968/SVV (Ú. v. EÚ L 135, 24.5.2016, s. 53).

    ---documentbreak---

               EURÓPSKA KOMISIA
            V Bruseli20. 12. 2017
            COM(2017) 808 final
            PRÍLOHA
            k
            odporúčaniu týkajúcemu sa ROZHODNUTIA RADY
            o poverení začať rokovania o dohode medzi Európskou úniou a Marockým kráľovstvom o výmene osobných údajov medzi Agentúrou Európskej únie pre spoluprácu v oblasti presadzovania práva (Europol) a marockými príslušnými orgánmi na boj proti závažnej trestnej činnosti a terorizmu

               PRÍLOHA

               Smernice na rokovania o dohode medzi Európskou úniou a Marockým kráľovstvom o výmene osobných údajov medzi Agentúrou Európskej únie pre spoluprácu v oblasti presadzovania práva (Europol) a marockými príslušnými orgánmi na boj proti závažnej trestnej činnosti a terorizmu

               Komisia by sa v priebehu rokovaní mala zamerať na dosiahnutie cieľov, ktoré sú podrobne stanovené ďalej v texte.

               1.Cieľom dohody je poskytnúť právny základ pre prenos osobných údajov medzi Europolom a príslušnými orgánmi Marockého kráľovstva s cieľom podporovať a posilňovať činnosť príslušných orgánov tejto krajiny a členských štátov, ako aj ich vzájomnú spoluprácu pri predchádzaní závažnej nadnárodnej trestnej činnosti a terorizmu a boji proti nim, a pritom poskytnúť primerané záruky, pokiaľ ide o ochranu súkromia, osobných údajov a základných práv a slobôd fyzických osôb.

               2.Na účely zabezpečenia obmedzenia účelu sa spolupráca podľa tejto dohody týka iba trestných činov a súvisiacich trestných činov, ktoré patria do právomoci Europolu v súlade s článkom 3 nariadenia 2016/794 (ďalej spolu len „trestné činy“). Spolupráca by predovšetkým mala byť zameraná na boj proti terorizmu a predchádzanie radikalizácii, boj proti organizovanej trestnej činnosti, najmä proti prevádzačstvu migrantov, nedovolenému obchodovaniu s palnými zbraňami a obchodovaniu s drogami, ako aj na boj proti počítačovej kriminalite.

               3.V dohode sa jasne a presne stanovujú potrebné záruky a kontroly pri výmene osobných údajov medzi Europolom a marockými príslušnými orgánmi, pokiaľ ide o ochranu osobných údajov, základných práv a slobôd fyzických osôb, a to bez ohľadu na štátnu príslušnosť a miesto bydliska.

               Konkrétne:

               a)Účely spracovania osobných údajov zmluvnými stranami v rámci dohody sa stanovujú jasne a presne a neprekračujú rozsah, ktorý je v jednotlivých prípadoch nevyhnutný na účely predchádzania terorizmu a trestným činom a boja proti nim v zmysle dohody.

               b)Osobné údaje prenesené Europolom v súlade s dohodou sa spracúvajú spravodlivo, na legitímnom základe a len na účely, na ktoré boli prenesené. V dohode sa stanovuje možnosť Europolu uviesť pri prenose údajov akékoľvek obmedzenia prístupu k údajom alebo ich použitia, a to aj pokiaľ ide o ich prenos, vymazanie alebo zničenie. Osobné údaje sú primerané, relevantné a obmedzené na rozsah, ktorý je nevyhnutný vzhľadom na daný účel. Sú správne a aktualizované. Nesmú sa uchovávať dlhšie než je nevyhnutné na účely, na ktoré boli prenesené.

               c)Prenos osobných údajov Europolom, ktoré odhaľujú rasový alebo etnický pôvod, politické názory, náboženské alebo filozofické presvedčenie, členstvo v odborových organizáciách, genetické údaje a údaje týkajúce sa zdravotného stavu a sexuálneho života fyzickej osoby, je zakázaný, pokiaľ nie je nevyhnutne potrebný a primeraný v jednotlivých prípadoch na účely predchádzania trestným činom alebo boja proti nim v zmysle dohody a nepodlieha príslušným zárukám. Dohoda by mala obsahovať aj osobitné záruky týkajúce sa prenosu osobných údajov obetí trestných činov, svedkov alebo iných osôb, ktoré môžu poskytnúť informácie o trestných činoch, ako aj maloletých osôb.

               d)Dohoda zabezpečuje vynútiteľné práva fyzických osôb, ktorých osobné údaje sa spracúvajú, a to stanovením pravidiel týkajúcich sa práva na prístup, opravu a vymazanie, ako aj špecifických dôvodov, ktoré môžu umožniť akékoľvek nevyhnutné a primerané obmedzenia. V dohode sa takisto zabezpečujú vymožiteľné práva správnej a súdnej nápravy pre ktorúkoľvek osobu, ktorej údaje sa spracúvajú v rámci dohody, a zaručujú sa účinné prostriedky nápravy.

               e)V dohode sa stanovujú pravidlá týkajúce sa uchovávania, kontroly, opravy a vymazania osobných údajov a vedenia záznamov na účely protokolovania a dokumentácie, ako aj pravidlá týkajúce sa informácií, ktoré sa majú poskytnúť fyzickým osobám. Mali by sa v nej stanoviť aj záruky, pokiaľ ide o automatizované spracovanie osobných údajov.

               f)V dohode sa stanovujú kritériá, na základe ktorých sa uvádza spoľahlivosť zdroja a správnosť údajov.

               g)Dohoda obsahuje povinnosť zaistiť bezpečnosť osobných údajov prostredníctvom primeraných technických a organizačných opatrení, a to aj tým, že sa prístup k osobným údajom umožní len oprávneným osobám. Dohoda obsahuje aj povinnosť oznámenia v prípade porušenia ochrany osobných údajov, ktoré má vplyv na údaje prenášané podľa dohody.

               h)Ďalšie prenosy informácií medzi príslušnými orgánmi Maroka a inými orgánmi v Maroku sa povoľujú len na účely dohody a za predpokladu primeraných podmienok a záruk.

               i)Rovnaké podmienky ako v písmene h) sa uplatňujú na ďalšie prenosy informácií medzi príslušnými orgánmi Maroka a orgánmi v tretej krajine, s dodatočnou požiadavkou, že takéto ďalšie prenosy sú povolené len vo vzťahu k tretím krajinám, ktorým je Europol oprávnený prenášať osobné údaje na základe článku 25 ods. 1 nariadenia (EÚ) 2016/794.

               j)V dohode sa zabezpečuje systém dohľadu vykonávaného jedným alebo viacerými nezávislými orgánmi verejnej moci zodpovednými za ochranu údajov s účinnými právomocami na vyšetrovanie a zásah na účely vykonávania dohľadu nad tými orgánmi verejnej moci Maroka, ktoré používajú osobné údaje/vymenené informácie, a na zúčastňovanie sa na súdnych konaniach. Tieto nezávislé orgány majú okrem iného právomoc prijímať sťažnosti fyzických osôb týkajúce sa používania ich osobných údajov. Orgány verejnej moci, ktoré používajú osobné údaje, sú zodpovedné za dodržiavanie pravidiel ochrany osobných údajov podľa dohody.

               4.V dohode sa stanovuje účinný mechanizmus urovnávania sporov, pokiaľ ide o jej výklad a uplatňovanie, ktorým sa zabezpečí, aby strany dodržiavali vzájomne dohodnuté pravidlá.

               5.Dohoda obsahuje ustanovenie o nadobudnutí účinnosti a platnosti a ustanovenie, podľa ktorého každá zmluvná strana ju môže vypovedať alebo pozastaviť.

               6.Dohoda môže v prípade potreby obsahovať doložku týkajúcu sa jej územnej pôsobnosti.

               7.Dohoda môže obsahovať ustanovenia týkajúce sa monitorovania a pravidelného hodnotenia dohody.

               8.Dohoda je rovnako autentická v anglickom, bulharskom, českom, dánskom, estónskom, fínskom, francúzskom, gréckom, holandskom, chorvátskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom a talianskom jazyku a na tento účel obsahuje jazykovú doložku.


               EURÓPSKA KOMISIA
            V Bruseli20. 12. 2017
            COM(2017) 806 final
            Odporúčanie
            ROZHODNUTIE RADY
            o poverení začať rokovania o dohode medzi Európskou úniou a Izraelským štátom o výmene osobných údajov medzi Agentúrou Európskej únie pre spoluprácu v oblasti presadzovania práva (Europol) a izraelskými príslušnými orgánmi na boj proti závažnej trestnej činnosti a terorizmu

               DÔVODOVÁ SPRÁVA

               1.KONTEXT ODPORÚČANIA

               V globalizovanom svete, v ktorom závažná trestná činnosť a terorizmus majú v čoraz väčšej miere nadnárodný a rôznorodý charakter, by orgány presadzovania práva mali byť plne vybavené na účely spolupráce s externými partnermi s cieľom zaistiť bezpečnosť svojich občanov. Z tohto dôvodu by Europol mal mať možnosť vymieňať si osobné údaje s orgánmi presadzovania práva v tretích krajinách v rozsahu potrebnom na plnenie svojich úloh.

               Od nadobudnutia účinnosti nariadenia 2016/794 dňa 1. mája 2017
                  1
                a podľa zmluvy je Komisia zodpovedná za vedenie rokovaní v mene Únie s tretími krajinami o medzinárodných dohodách o výmene osobných údajov s Europolom. Europol môže pre potreby vykonávania svojich úloh nadviazať a udržiavať spoluprácu s externými partnermi na základe pracovných a administratívnych dohôd, ktoré samy osebe nemôžu predstavovať právny základ na výmenu osobných údajov.

               Pri zohľadnení politickej stratégie, ako je vytýčená v Európskom programe v oblasti bezpečnosti
                  2
               , v záveroch Rady
                  3
                a v globálnej stratégii
                  4
               , operačných potrieb orgánov presadzovania práva v celej EÚ a potenciálnych prínosov užšej spolupráce v tejto oblasti sa Komisia domnieva, že treba v krátkom čase začať rokovania s ôsmimi krajinami, ako sa uvádza v 11. správe o pokroku pri budovaní účinnej a skutočnej bezpečnostnej únie
                  5
               .

               Komisia uskutočnila svoje posúdenie prioritných krajín, pri ktorom zohľadnila operačné potreby Europolu. V Stratégii Europolu na roky 2016 – 2020 sa určuje oblasť Stredozemia ako priorita pre posilnené partnerstvá
                  6
               . Vo vonkajšej stratégii Europolu na roky 2017 – 2020 sa takisto zdôrazňuje potreba užšej spolupráce medzi Europolom a krajinami Blízkeho východu a severnej Afriky (MENA) v dôsledku súčasných teroristických hrozieb a výziev súvisiacich s migráciou
                  7
               .

               Europol neuzavrel dohodu so žiadnou krajinou v tomto regióne.

               Toto odporúčanie sa osobitne týka rokovaní s Izraelom, hoci spoluprácu s ktoroukoľvek krajinou Blízkeho východu a severnej Afriky treba vnímať v kontexte regiónu ako celku.

               Politický kontext

               EÚ a Izrael majú dobré vzťahy na základe dohody o pridružení z roku 1995 (platná od roku 2000). EÚ aj Izrael sa dôrazne zameriavajú na boj proti bezpečnostným hrozbám, a to konkrétne v oblasti boja proti teroristickým hrozbám. Izrael má veľký záujem na zintenzívnení spolupráce s EÚ v oblasti boja proti terorizmu. Prvý dialóg medzi EÚ a Izraelom v oblasti boja proti terorizmu sa uskutočnil v marci 2015 v Bruseli, po ňom nasledoval druhý v Izraeli v septembri 2016. Obe strany sa dohodli na spolupráci v oblastiach ako je boj proti násilnému extrémizmu, financovaniu terorizmu, nekonvenčnému terorizmu, bezpečnostná ochrana letectva a dopravy, ako aj boj proti počítačovej kriminalite. Vyjadrili záujem o posilnenie spolupráce s agentúrami EÚ v oblasti spravodlivosti a vnútorných vecí, najmä s Europolom.

               Rada už predtým schválila rokovania medzi Europolom a Izraelom o dohode o operačnej spolupráci
                  8
               . Rokovania sa začali v roku 2010, ale nepodarilo podľa starého právneho rámca Europolu sa ich uzavrieť. V tejto súvislosti sa už uskutočnili niektoré technické stretnutia medzi Europolom a izraelskými orgánmi.

               Operačné potreby

               Z údajov uvedených v hodnotení hrozieb závažnej a organizovanej trestnej činnosti (SOCTA) 2017
                  9
                a v správe EÚ o situácii a trendoch v oblasti terorizmu (TE-SAT) 2017
                  10
               , z uvedených diskusií, ako aj – okrem iného – z poznatkov interného experta Europolu vyplýva, že spolupráca s Izraelom je potrebná najmä na riešenie týchto javov trestnej činnosti:

               Terorizmus: EÚ aj Izrael čelia vážnej hrozbe, ktorú predstavujú teroristické skupiny pôsobiace v regióne aj na celom svete. Užšia spolupráca vrátane výmeny osobných údajov bude zameraná na riešenie hrozby, ktorú predstavujú teroristi (vrátane zahraničných teroristických bojovníkov), s cieľom odhaľovať a stíhať cestovanie do zahraničia na účely terorizmu, financovanie terorizmu, ako aj zneužívanie internetu teroristami, a predchádzať im.

               Počítačová kriminalita: mala by sa nadviazať spolupráca s Izraelom najmä vzhľadom na ich odborné znalosti v oblasti vyšetrovania a riešenia počítačovej kriminality v oblasti špičkových technológií. Potreba zvýšenej výmeny spravodajských informácií by bola prospešná pre celé spektrum oblasti cezhraničnej počítačovej kriminality alebo trestnej činnosti umožnenej počítačom, vrátane útokov prostredníctvom zahltenia servera požiadavkami na služby (Distributed Denial of Service – DDoS), prípadov prania špinavých peňazí v kryptomene, podvodov pri elektronickom obchode, vyzradenia služobnej e-mailovej komunikácie a sexuálneho vykorisťovania detí online.

               2.PRÁVNE PRVKY ODPORÚČANIA

               V nariadení (EÚ) 2016/794 o Agentúre Európskej únie pre spoluprácu v oblasti presadzovania práva (Europol) sa stanovuje právny rámec pre Europol, konkrétne jeho ciele, úlohy, rozsah právomocí, záruky v oblasti ochrany údajov a spôsoby spolupráce s externými partnermi.

               Toto odporúčanie je v súlade s ustanoveniami nariadenia o Europole.

               Cieľom tohto odporúčania je získať od Rady poverenie pre Komisiu rokovať o budúcej dohode v mene EÚ. Právnym základom pre poverenie Radou na začatie rokovaní je článok 218 ods. 3 a 4 ZFEÚ.

               V súlade s článkom 218 Zmluvy o fungovaní Európskej únie by Komisia mala byť ustanovená za vyjednávača Únie, pokiaľ ide o dohodu medzi Európskou úniou a Izraelom o výmene osobných údajov medzi Agentúrou Európskej únie pre spoluprácu v oblasti presadzovania práva (Europol) a izraelskými príslušnými orgánmi na boj proti závažnej trestnej činnosti a terorizmu.

               Odporúčanie

               ROZHODNUTIE RADY

               o poverení začať rokovania o dohode medzi Európskou úniou a Izraelským štátom o výmene osobných údajov medzi Agentúrou Európskej únie pre spoluprácu v oblasti presadzovania práva (Europol) a izraelskými príslušnými orgánmi na boj proti závažnej trestnej činnosti a terorizmu

               RADA EURÓPSKEJ ÚNIE,

               so zreteľom na Zmluvu o fungovaní Európskej únie (ZFEÚ), a najmä na jej článok 218 ods. 3 a 4,

               so zreteľom na odporúčanie Európskej komisie,

               keďže:

               (1)Nariadenie Európskeho parlamentu a Rady (EÚ) 2016/794
                  11
                bolo prijaté 11. mája 2016 a uplatňuje sa od 1. mája 2017.

               (2)Týmto nariadením, najmä jeho článkom 25, sa stanovujú pravidlá pre prenos osobných údajov z Agentúry Európskej únie pre spoluprácu v oblasti presadzovania práva (Europol) do tretích krajín a medzinárodných organizácií. Europol môže uskutočniť prenos osobných údajov príslušnému orgánu tretej krajiny na základe medzinárodnej dohody uzatvorenej medzi Úniou a danou treťou krajinou podľa článku 218 ZFEÚ a poskytujúcej náležité záruky, pokiaľ ide o ochranu súkromia a základných práv a slobôd fyzických osôb.

               (3)Mali by sa začať rokovania s cieľom uzavrieť takúto dohodu medzi Európskou úniou a Izraelským štátom.

               (4)Dohoda by mala rešpektovať základné práva a dodržiavať zásady uznané Chartou základných práv Európskej únie, najmä právo na súkromný a rodinný život uznané v článku 7 charty, právo na ochranu osobných údajov uznané v článku 8 charty a právo na účinný prostriedok nápravy a na spravodlivý proces uznané v článku 47 charty. Dohoda by sa mala uplatňovať v súlade s uvedenými právami a zásadami.

               PRIJALA TOTO ROZHODNUTIE:

               Článok 1

               Komisia sa týmto poveruje začať v mene Únie rokovania o dohode medzi Izraelským štátom o výmene osobných údajov medzi Agentúrou Európskej únie pre spoluprácu v oblasti presadzovania práva (Europol) a izraelskými príslušnými orgánmi na boj proti závažnej trestnej činnosti a terorizmu.

               Článok 2

               Smernice na rokovania sa stanovujú v prílohe.

               Článok 3

               Rokovania sa povedú po porade s [Rada vloží názov osobitného výboru].

               Článok 4

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Nariadenie (EÚ) 2016/794 z 11. mája 2016, Ú. v. EÚ L 135, 24.5.2016, s. 53.

                     (2)

                        COM(2015) 185 final.

                     (3)

                        Dokument Rady 10384/17, 19. jún 2017.

                     (4)

                        Spoločná vízia, spoločný postup: Silnejšia Európa – Globálna stratégia pre zahraničnú a bezpečnostnú politiku Európskej únie
                  http://europa.eu/globalstrategy/en

                     (5)

                        COM(2017) 608 final.

                     (6)

                        Stratégia Europolu na roky 2016 – 2020, prijatá správnou radou Europolu 1. decembra 2015,
                  https://www.europol.europa.eu/publications-documents/europol-strategy-2016-2020
                  .

                     (7)

                        Vonkajšia stratégia Europolu na roky 2017 – 2020, prijatá správnou radou Europolu 13. decembra 2016, EDOC#865852v3.

                     (8)

                        Rozhodnutie Rady 2009/371.

                     (9)

                  https://www.europol.europa.eu/socta/2017

                     (10)

                  https://www.europol.europa.eu/sites/default/files/documents/tesat2017.pdf
                  .

                     (11)

                        Nariadenie Európskeho parlamentu a Rady (EÚ) 2016/794 z 11. mája 2016 o Agentúre Európskej únie pre spoluprácu v oblasti presadzovania práva (Europol), ktorým sa nahrádzajú a zrušujú rozhodnutia Rady 2009/371/SVV, 2009/934/SVV, 2009/935/SVV, 2009/936/SVV a 2009/968/SVV (Ú. v. EÚ L 135, 24.5.2016, s. 53).

    ---documentbreak---

               EURÓPSKA KOMISIA
            V Bruseli20. 12. 2017
            COM(2017) 806 final
            PRÍLOHA
            k
            odporúčaniu týkajúcemu sa ROZHODNUTIA RADY
            o poverení začať rokovania o dohode medzi Európskou úniou a Izraelským štátom o výmene osobných údajov medzi Agentúrou Európskej únie pre spoluprácu v oblasti presadzovania práva (Europol) a izraelskými príslušnými orgánmi na boj proti závažnej trestnej činnosti a terorizmu

               PRÍLOHA

               Smernice na rokovania o dohode medzi Európskou úniou a Izraelským štátom o výmene osobných údajov medzi Agentúrou Európskej únie pre spoluprácu v oblasti presadzovania práva (Europol) a izraelskými príslušnými orgánmi na boj proti závažnej trestnej činnosti a terorizmu

               Komisia by sa v priebehu rokovaní mala zamerať na dosiahnutie cieľov, ktoré sú podrobne stanovené ďalej v texte.

               1.Cieľom dohody je poskytnúť právny základ pre prenos osobných údajov medzi Europolom a príslušnými orgánmi Izraelu s cieľom podporovať a posilňovať činnosť príslušných orgánov tejto krajiny a členských štátov, ako aj ich vzájomnú spoluprácu pri predchádzaní závažnej nadnárodnej trestnej činnosti a terorizmu a boji proti nim, a pritom poskytnúť primerané záruky, pokiaľ ide o ochranu súkromia, osobných údajov a základných práv a slobôd fyzických osôb.

               2.Na účely zabezpečenia obmedzenia účelu sa spolupráca podľa tejto dohody týka iba trestných činov a súvisiacich trestných činov, ktoré patria do právomoci Europolu v súlade s článkom 3 nariadenia 2016/794 (ďalej spolu len „trestné činy“). Spolupráca by predovšetkým mala byť zameraná na boj proti terorizmu a predchádzanie radikalizácii, boj proti organizovanej trestnej činnosti a na boj proti počítačovej kriminalite.

               3.V dohode sa jasne a presne stanovujú potrebné záruky a kontroly pri výmene osobných údajov medzi Europolom a izraelskými príslušnými orgánmi, pokiaľ ide o ochranu osobných údajov, základných práv a slobôd fyzických osôb, a to bez ohľadu na štátnu príslušnosť a miesto bydliska.

               Konkrétne:

               a)Účely spracovania osobných údajov zmluvnými stranami v rámci dohody sa stanovujú jasne a presne a neprekračujú rozsah, ktorý je v jednotlivých prípadoch nevyhnutný na účely predchádzania terorizmu a trestným činom a boja proti nim v zmysle dohody.

               b)Osobné údaje prenesené Europolom v súlade s dohodou sa spracúvajú spravodlivo, na legitímnom základe a len na účely, na ktoré boli prenesené. V dohode sa stanovuje možnosť Europolu uviesť pri prenose údajov akékoľvek obmedzenia prístupu k údajom alebo ich použitia, a to aj pokiaľ ide o ich prenos, vymazanie alebo zničenie. Osobné údaje sú primerané, relevantné a obmedzené na rozsah, ktorý je nevyhnutný vzhľadom na daný účel. Sú správne a aktualizované. Nesmú sa uchovávať dlhšie než je nevyhnutné na účely, na ktoré boli prenesené.

               c)Prenos osobných údajov Europolom, ktoré odhaľujú rasový alebo etnický pôvod, politické názory, náboženské alebo filozofické presvedčenie, členstvo v odborových organizáciách, genetické údaje a údaje týkajúce sa zdravotného stavu a sexuálneho života fyzickej osoby, je zakázaný, pokiaľ nie je nevyhnutne potrebný a primeraný v jednotlivých prípadoch na účely predchádzania trestným činom alebo boja proti nim v zmysle dohody a nepodlieha príslušným zárukám. Dohoda by mala obsahovať aj osobitné záruky týkajúce sa prenosu osobných údajov obetí trestných činov, svedkov alebo iných osôb, ktoré môžu poskytnúť informácie o trestných činoch, ako aj maloletých osôb.

               d)Dohoda zabezpečuje vynútiteľné práva fyzických osôb, ktorých osobné údaje sa spracúvajú, a to stanovením pravidiel týkajúcich sa práva na prístup, opravu a vymazanie, ako aj špecifických dôvodov, ktoré môžu umožniť akékoľvek nevyhnutné a primerané obmedzenia. V dohode sa takisto zabezpečujú vymožiteľné práva správnej a súdnej nápravy pre ktorúkoľvek osobu, ktorej údaje sa spracúvajú v rámci dohody, a zaručujú sa účinné prostriedky nápravy.

               e)V dohode sa stanovujú pravidlá týkajúce sa uchovávania, kontroly, opravy a vymazania osobných údajov a vedenia záznamov na účely protokolovania a dokumentácie, ako aj pravidlá týkajúce sa informácií, ktoré sa majú poskytnúť fyzickým osobám. Mali by sa v nej stanoviť aj záruky, pokiaľ ide o automatizované spracovanie osobných údajov.

               f)V dohode sa stanovujú kritériá, na základe ktorých sa uvádza spoľahlivosť zdroja a správnosť údajov.

               g)Dohoda obsahuje povinnosť zaistiť bezpečnosť osobných údajov prostredníctvom primeraných technických a organizačných opatrení, a to aj tým, že sa prístup k osobným údajom umožní len oprávneným osobám. Dohoda obsahuje aj povinnosť oznámenia v prípade porušenia ochrany osobných údajov, ktoré má vplyv na údaje prenášané podľa dohody.

               h)Ďalšie prenosy informácií medzi príslušnými orgánmi Izraela a inými orgánmi v Izraeli sa povoľujú len na účely dohody a za predpokladu primeraných podmienok a záruk.

               i)Rovnaké podmienky ako v písmene h) sa uplatňujú na ďalšie prenosy informácií medzi príslušnými orgánmi Izraela a orgánmi v tretej krajine, s dodatočnou požiadavkou, že takéto ďalšie prenosy sú povolené len vo vzťahu k tretím krajinám, ktorým je Europol oprávnený prenášať osobné údaje na základe článku 25 ods. 1 nariadenia (EÚ) 2016/794.

               j)V dohode sa zabezpečuje systém dohľadu vykonávaného jedným alebo viacerými nezávislými orgánmi verejnej moci zodpovednými za ochranu údajov s účinnými právomocami na vyšetrovanie a zásah na účely vykonávania dohľadu nad tými orgánmi verejnej moci Izraela, ktoré používajú osobné údaje/vymenené informácie, a na zúčastňovanie sa na súdnych konaniach. Tieto nezávislé orgány majú okrem iného právomoc prijímať sťažnosti fyzických osôb týkajúce sa používania ich osobných údajov. Orgány verejnej moci, ktoré používajú osobné údaje, sú zodpovedné za dodržiavanie pravidiel ochrany osobných údajov podľa dohody.

               4.V dohode sa stanovuje účinný mechanizmus urovnávania sporov, pokiaľ ide o jej výklad a uplatňovanie, ktorým sa zabezpečí, aby strany dodržiavali vzájomne dohodnuté pravidlá.

               5.Dohoda obsahuje ustanovenie o nadobudnutí účinnosti a platnosti a ustanovenie, podľa ktorého každá zmluvná strana ju môže vypovedať alebo pozastaviť.

               6.V súlade s politikou EÚ sa táto dohoda nevzťahuje na zemepisné oblasti, ktoré sa dostali pod správu Izraelského štátu po 5. júni 1967. Touto pozíciou nie je dotknuté principiálne protikladné stanovisko Izraela v danej otázke. Strany sa preto dohodli, že uplatňovaním tejto dohody nie je dotknutý status týchto oblastí.

               7.Dohoda môže obsahovať ustanovenia týkajúce sa monitorovania a pravidelného hodnotenia dohody.

               8.V kontexte týchto rokovaní Komisia podporí pristúpenie Izraela k Dohovoru Rady Európy o ochrane jednotlivcov pri automatizovanom spracovaní osobných údajov (ďalej len „dohovor č. 108“).

               9.Dohoda je rovnako autentická v anglickom, bulharskom, českom, dánskom, estónskom, fínskom, francúzskom, gréckom, holandskom, chorvátskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom a talianskom jazyku a na tento účel obsahuje jazykovú doložku.